કાશ્મીરમાં ભૂકંપ અને પૂરના ઉપરાઉપરી કેરથી ગ્રામીણ મુસ્લિમ પરિવારોને ભારે નુકસાન થવા પામ્યું છે. મુખ્યત્વે અખરોટ, સફરજન, મકાઈ અને ડાંગરની ખેતી કરીને પેટપૂરતું રળી લેતા આ મુસ્લિમ પરિવારોના યુવાઓમાં શિક્ષણનું પ્રમાણ સામાન્ય છે. મોટા ભાગના કાં તો ટુરિસ્ટોના ગાઈડ તરીકે કામ કરે છે અથવા ખેતી કરે છે. ઓછી આવકમાં દારુણ ગરીબી વચ્ચે દિવસો પસાર કરતા આ કાશ્મીરી મુસ્લિમ પરિવારો આફતોથી નોંધારા બની ગયા હતા. હિમવર્ષા શરૂ થયા પછી ચારેબાજુ બેથી દસફૂટ બરફના થર થઈ જાય છે. એમાં એ લોકો અહીં જીવી જ ન શકે. એવા ૬૦ જેટલા પરિવારો હાલ અમદાવાદ છે. જમ્મુ-કશ્મીરના ચાર જિલ્લાઓ કૂપવાડા, બારામુલ્લા, બડગામ અને અનંતનાગનાં અલગ અલગ ગામોમાંથી આવેલા આ પરિવારો બે માસ જેટલો સમય અમદાવાદમાં રહેશે.